СНГ-м и къэралхэм къикIа хьэрычэтыщIэ ныбжьыщIэхэр зочэнджэщ
Дыгъэгъазэм и 9-13-хэм Къэбэрдей-Балъкъэр Республикэм щрагъэкIуэкIащ СНГ-м хыхьэ къэралхэм я хьэрычэтыщIэ щIалэхэм я конгресс. Урысей Федерацэм Егъэджэныгъэмрэ щIэныгъэмкIэ и министерствэм и дэIэпыкъуныгъэкIэ ар къызэрагъэпэщащ Къэбэрдей-Балъкъэр къэрал университетым, «ХьэрычэтыщIэ щIалэхэм защIэгъэкъуэнымкIэ Урысей центр» Федеральнэ къэрал бюджет IуэхущIапIэм, «Евразие зэкъуэтыныгъэ» зэгухьэныгъэм, Кавказ Ищхъэрэм и еджапIэ нэхъыщхьэхэм я студентхэм я ассоциацэм.
Конгрессыр «Эльбрус» пансионатым зэIущIэхэр щрагъэкIуэкI и пэшышхуэм къыщызэIуахащ. Абы кърихьэлIащ КъБР-м Экономикэ зыужьыныгъэмкIэ и министерствэм, Къэбэрдей-Балъкъэр къэрал университетым я лIыкIуэхэр, хьэрычэт IуэхумкIэ экспертхэр, Кавказ Ищхъэрэ федеральнэ округым экономикэм щыхурагъаджэ и вузхэм я студентхэр, апхуэдэу СНГ-м хиубыдэ къэралхэм ящыщу хьэрычэт Iуэхум нэхъ хэзэгъа бизнесмен ныбжьыщIэхэр.
Ахэр зыбжанэу гуэшауэ лэжьащ. Гупхэм ящыщ зыр тхьэмахуэ махуэм щыIащ «Прохладнэ» ООО-м и хадэхэкI хъумапIэ иным. Ар республикэм и инновацэ IуэхущIапIэхэм ящыщ зыуэ къалъытэ. Предприятэм щIышхуэ иIыгъщ икIи абы хадэхэкI зэмылIэужьыгъуэхэр къытрех. Продукцэм и нэхъыбапIэр зэман кIыхькIэ яхъумэну Iэмал зэраIэм къыхэкIыу мэкъумэшыщIэхэм хэхъуэ хъарзынэ яIэщ. Абы къыдэкIуэу, мы хъумапIэр сэбэп мэхъу нэгъуэщI къэралхэм къраш продукцэр гъэмэщIэнымкIэ, сыту жыпIэмэ, бжьыхьэ мазитI- щым къыщымынэу хадэхэкIхэр къыкIэлъыкIуэ илъэсым нэсыху ди щIыналъэм щыIэ тыкуэн нэхъ инхэм щащэ.
Конгрессым хэтахэр IущIащ бизнесмен цIэрыIуэ Абжанов Асхат. Апхуэдэу абыхэм я пащхьэ къыщыпсэлъащ 1992 — 1993 гъэхэм къэралым экономикэмкIэ и министру щыта, щIэныгъэлI цIэрыIуэ, профессор Нечаев Андрей. Урысей Федерацэм и экономикэм иджыпсту щекIуэкIIуэхуу ар зытепсэлъыхьахэр СНГ-м хиубыдэ адрей къэралхэми зэрыщыIэм къыхэкIыу, конгрессым къекIуэлIа псори абы я фIэгъэщIэгъуэну едэIуащ.
